CELEX: 32015R0775
Language: el
Date: 2015-05-18 00:00:00
Title: Εκτελεστικός κανονισμός (ΕΕ) 2015/775 της Επιτροπής, της 18ης Μαΐου 2015, για την τροποποίηση του εκτελεστικού κανονισμού (ΕΕ) αριθ. 908/2014 όσον αφορά την εκκαθάριση ως προς τη συμμόρφωση

19.5.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 122/1
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/775 ΤΗΣ ΕΠΙΤΡΟΠΉΣ
   της 18ης Μαΐου 2015
   για την τροποποίηση του εκτελεστικού κανονισμού (ΕΕ) αριθ. 908/2014 όσον αφορά την εκκαθάριση ως προς τη συμμόρφωση
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (1), και ιδίως το άρθρο 53 παράγραφος 1 στοιχείο β),
   Εκτιμώντας τα ακόλουθα:
   
               (1)
            
            
               Το άρθρο 34 παράγραφος 8 του εκτελεστικού κανονισμού (ΕΕ) αριθ. 908/2014 της Επιτροπής (2) προβλέπει τους κανόνες για την επιβολή μειώσεων από την ενωσιακή χρηματοδότηση όσον αφορά τις δαπάνες που δεν είναι σύμφωνες με τους ενωσιακούς κανόνες. Επίσης, προβλέπει παρέκκλιση από τους κανόνες αυτούς, η οποία επιτρέπει στα κράτη μέλη να ζητούν την επιβολή των εν λόγω μειώσεων σε δόσεις.
            
         
               (2)
            
            
               Όταν κράτος μέλος ενδέχεται να αντιμετωπίσει σοβαρές οικονομικές δυσκολίες, η Επιτροπή θα πρέπει να έχει τη δυνατότητα, εκτός από το να επιτρέψει την επιβολή μειώσεων σε τρεις ετήσιες δόσεις, να αναβάλει την επιβολή των εν λόγω μειώσεων για περίοδο που δεν υπερβαίνει τους 24 μήνες, εάν το ζητήσει το ενδιαφερόμενο κράτος μέλος.
            
         
               (3)
            
            
               Αυτή η αναβολή θα πρέπει να χορηγείται μόνο στα κράτη μέλη που λαμβάνουν χρηματοδοτική ενίσχυση σύμφωνα με τον κανονισμό (ΕΚ) αριθ. 332/2002 του Συμβουλίου (3), τον κανονισμό (ΕΕ) αριθ. 407/2010 του Συμβουλίου (4) και τη Συνθήκη για τη θέσπιση του ευρωπαϊκού μηχανισμού σταθερότητας που υπεγράφη στις 2 Φεβρουαρίου 2012.
            
         
               (4)
            
            
               Η πείρα έχει δείξει ότι ο καθορισμός συγκεκριμένης περιόδου για την αναβολή των μειώσεων μπορεί να έχει ως αποτέλεσμα τη συσσώρευση χρεών, τα οποία ενδέχεται στη συνέχεια να καταστούν απαιτητά ενώ το οικείο κράτος μέλος εξακολουθεί να αντιμετωπίζει σοβαρές οικονομικές δυσκολίες και δεν είναι σε θέση να πραγματοποιήσει τις απαιτούμενες επιστροφές. Ως εκ τούτου, η Επιτροπή θα πρέπει να έχει τη δυνατότητα, λαμβανομένων υπόψη των ειδικών όρων της χρηματοδοτικής ενίσχυσης, να παρατείνει τη διάρκεια της περιόδου αναβολής για χρονικό διάστημα που δεν υπερβαίνει τους 12 μήνες.
            
         
               (5)
            
            
               Επιπλέον, η πείρα έχει δείξει επίσης ότι η απαίτηση επιστροφής του συνολικού ποσού που αποτελεί αντικείμενο αναβολής πληρωμής σε τρεις ετήσιες δόσεις μπορεί να οδηγήσει σε υπέρμετρη επιβάρυνση για τα κράτη μέλη που παραμένουν σε δυσχερή οικονομική θέση μετά την εκπνοή της περιόδου αναβολής. Ως εκ τούτου, οι μελλοντικές αποφάσεις για την επιστροφή σε δόσεις θα πρέπει να επιτρέπουν μεγαλύτερο αριθμό δόσεων σε περιπτώσεις κατά τις οποίες τα εν λόγω ποσά αντιπροσωπεύουν μεγάλο ποσοστό του ακαθάριστου εγχώριου προϊόντος του κράτους μέλους.
            
         
               (6)
            
            
               Τα κράτη μέλη για τα οποία λαμβάνεται απόφαση αναβολής θα πρέπει να διασφαλίσουν την αντιμετώπιση των ελλείψεων που οδήγησαν στην επιβολή των μειώσεων και εξακολουθούν να υφίστανται κατά τον χρόνο λήψης της απόφασης, βάσει σχεδίου δράσης που καταρτίζεται κατόπιν διαβούλευσης με την Επιτροπή, με σαφείς δείκτες προόδου. Εάν κράτος μέλος για το οποίο έχει ληφθεί απόφαση αναβολής δεν αντιμετωπίσει τις ελλείψεις βάσει σχεδίου δράσης και, κατά συνέπεια, εκθέσει τον προϋπολογισμό της Ένωσης σε πρόσθετους χρηματοοικονομικούς κινδύνους, η Επιτροπή θα πρέπει να έχει τη δυνατότητα να τροποποιήσει ή να ανακαλέσει την απόφασή της σχετικά με τη μετάθεση της ημερομηνίας επιβολής των μειώσεων, λαμβάνοντας υπόψη την αρχή της αναλογικότητας.
            
         
               (7)
            
            
               Συνεπώς, ο εκτελεστικός κανονισμός (ΕΕ) αριθ. 908/2014 θα πρέπει να τροποποιηθεί αναλόγως.
            
         
               (8)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής των γεωργικών ταμείων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο άρθρο 34 του εκτελεστικού κανονισμού (ΕΕ) αριθ. 908/2014 παρεμβάλλονται οι ακόλουθες παράγραφοι 8α και 8β:
   
      «8α.   Για τα κράτη μέλη που υπόκεινται σε χρηματοδοτική ενίσχυση δυνάμει του κανονισμού (ΕΚ) αριθ. 332/2002 του Συμβουλίου (5), του κανονισμού (ΕΕ) αριθ. 407/2010 του Συμβουλίου (6) και της Συνθήκης για τη θέσπιση του ευρωπαϊκού μηχανισμού σταθερότητας, η Επιτροπή μπορεί, μετά από αίτημα του κράτους μέλους και κατόπιν διαβούλευσης με την επιτροπή των γεωργικών ταμείων, να εκδώσει εκτελεστική απόφαση για την αναβολή, για περίοδο που δεν υπερβαίνει τους 24 μήνες από την ημερομηνία έκδοσής της, της εκτέλεσης των αποφάσεων που εκδίδονται μετά την 1η Μαΐου 2015, σύμφωνα με το άρθρο 52 του κανονισμού (ΕΕ) αριθ. 1306/2013 (“απόφαση αναβολής”).
      Η απόφαση αναβολής επιτρέπει την πραγματοποίηση των μειώσεων μετά τη λήξη της περιόδου αναβολής, σε τρεις ετήσιες δόσεις. Όταν το συνολικό ποσό που υπόκειται στην απόφαση αναβολής αντιπροσωπεύει πάνω από το 0,02 % του ακαθάριστου εγχώριου προϊόντος του κράτους μέλους, η Επιτροπή μπορεί να επιτρέψει την επιστροφή σε πέντε κατ' ανώτατο όριο ετήσιες δόσεις.
      Η Επιτροπή μπορεί να αποφασίσει, μετά από αίτημα του κράτους μέλους και κατόπιν διαβούλευσης με την επιτροπή των γεωργικών ταμείων, να παρατείνει άπαξ, για περίοδο που δεν υπερβαίνει τους 12 μήνες, τη χρονική περίοδο της αναβολής που αναφέρεται στο πρώτο εδάφιο.
      Το κράτος μέλος για το οποίο εκδίδεται απόφαση αναβολής διασφαλίζει ότι οι ελλείψεις που οδήγησαν στην επιβολή μειώσεων και οι οποίες εξακολουθούν να υφίστανται κατά τον χρόνο λήψης της απόφασης αναβολής αντιμετωπίζονται βάσει σχεδίου δράσης, το οποίο καταρτίζεται κατόπιν διαβούλευσης με την Επιτροπή, συμπεριλαμβανομένων των προθεσμιών και σαφών δεικτών προόδου. Η Επιτροπή τροποποιεί ή καταργεί την απόφαση αναβολής, λαμβάνοντας υπόψη την αρχή της αναλογικότητας, σε μία από τις ακόλουθες περιπτώσεις:
      
                  α)
               
               
                  το κράτος μέλος δεν λαμβάνει τα αναγκαία μέτρα για την αντιμετώπιση των ελλείψεων, όπως προβλέπεται στο σχέδιο δράσης·
               
            
                  β)
               
               
                  η πρόοδος όσον αφορά τα διορθωτικά μέτρα είναι ανεπαρκής με βάση τους δείκτες προόδου, ή
               
            
                  γ)
               
               
                  οι δράσεις δεν αποδίδουν ικανοποιητικά αποτελέσματα.
               
            8β.   Οι εκτελεστικές αποφάσεις που αναφέρονται στις παραγράφους 8 και 8α εκδίδονται σύμφωνα με τη συμβουλευτική διαδικασία του άρθρου 116 παράγραφος 2 του κανονισμού (ΕΕ) αριθ. 1306/2013.
   
   Άρθρο 2
   Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 18 Μαΐου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 347 της 20.12.2013, σ. 549.
   
      (2)  Εκτελεστικός κανονισμός (ΕΕ) αριθ. 908/2014 της Επιτροπής, της 6ης Αυγούστου 2014, για τη θέσπιση κανόνων εφαρμογής του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά τους οργανισμούς πληρωμών και άλλους οργανισμούς, τη δημοσιονομική διαχείριση, την εκκαθάριση λογαριασμών, τους κανόνες σχετικά με τους ελέγχους, τις εγγυήσεις και τη διαφάνεια (ΕΕ L 255 της 28.8.2014, σ. 59).
   
      (3)  Κανονισμός (ΕΚ) αριθ. 332/2002 του Συμβουλίου, της 18ης Φεβρουαρίου 2002, για τη θέσπιση ενός μηχανισμού μεσοπρόθεσμης οικονομικής στήριξης του ισοζυγίου πληρωμών των κρατών μελών (ΕΕ L 53 της 23.2.2002, σ. 1).
   
      (4)  Κανονισμός (ΕΕ) αριθ. 407/2010 του Συμβουλίου, της 11ης Μαΐου 2010, για τη θέσπιση ευρωπαϊκού μηχανισμού χρηματοοικονομικής σταθεροποίησης (ΕΕ L 118 της 12.5.2010, σ. 1).